2.

Záväzky služieb vo verejnom záujme sú takéto: Kapacita a nepretržitosť služieb Celková kapacita pravidelnej leteckej osobnej a nákladnej dopravy, ponúkaná všetkými leteckými dopravcami, musí na každej trase zodpovedať minimálne kapacite stanovenej v prílohe I. Služby musia byť zabezpečené počas celého roka 2005 a s výnimkou prípadov uvedených ďalej, môžu byť prerušené len vtedy, ak sa takéto prerušenie oznámi šesť mesiacov dopredu. Zníženie kapacity musí najskôr odsúhlasiť Portugalský štátny úrad civilného letectva (Instituto Nacional de Aviação Civila) a nesmie sa uplatniť počas šiestich mesiacov v prípade, že by tým celková kapacita klesla pod hranicu určenú v prvom odseku tohto oddielu. Portugalský štátny úrad civilného letectva musí odpovedať prevádzkovateľovi do 30 dní po oznámení. S výnimkou prípadov vyššej moci, nesmie počet zrušených letov priamo leteckým dopravcom prekročiť 2 % z počtu letov plánovaných v danej sezóne, pričom „zrušenie“ znamená neuskutočnenie plánovaného letu, na ktorý bolo rezervované aspoň jedno miesto. V prípade dočasného prerušenia leteckých služieb pre nepredvídané okolnosti, pre vyššiu moc alebo z iného dôvodu, sa musí plánovaná kapacita zvýšiť aspoň o 60 % od okamihu, keď sa môže prevádzka znovu obnoviť, až do sprevádzkovania všetkých letov, ktoré sa pre prerušenie prevádzky služieb neuskutočnili. Presnosť S výnimkou prípadov vyššej moci môže viac ako 15-minútové meškanie, ktoré bezprostredne spôsobil letecký dopravca, postihnúť iba 15 % z celkového počtu letov. Druh používaných lietadiel a prevádzkové podmienky Letecké služby sa musia poskytovať s použitím prúdových lietadiel s platnou licenciou a s kapacitou minimálne 90 miest na sedenie. Okrem toho pri prevádzke služieb na letiská a z letísk Horta a Pico musia leteckí dopravcovia dodržiavať podmienky uverejnené v Aeronautical Information of Portugal (AIP). Minimálna frekvencia — na trase Lisabon/Ponta Delgada/Lisabon celoročne minimálne jeden spiatočný let denne medzi 8.00 a 21.00, jeden let za týždeň môže byť kombinovaný spojením Lisabon/Santa Maria/ Lisabon, — na trase Lisabon/Terceira/Lisabon celoročne minimálne štyri spiatočné lety za týždeň v rôzne dni medzi 8.00 a 21.00, jeden let za týždeň môže byť kombinovaný spojením Lisabon/ Pico/Lisabon, — na trase Lisabon/Horta/Lisabon celoročne minimálne tri spiatočné lety za týždeň medzi 8.00 a 21.00, v dňoch, ktoré nenasledujú po sebe, — na trase Funchal/Ponta Delgada/Funchal celoročne minimálne jeden spiatočný let za týždeň, — na trase Porto/Ponta Delgada/Porto celoročne minimálne dva spiatočné lety za týždeň, jeden z týchto letov môže byť v období od októbra do júna (vrátane) kombinovaný spojením z a do Lisabonu, — na trase Lisabon/Santa Maria/Lisabon minimálne jeden spiatočný let za týždeň, ktorý môže byť kombinovaný spojením Lisabon/Ponta Delgada/Lisabon, — na trase Lisabon/Pico/Lisabon celoročne minimálne jeden spiatočný let za týždeň, ktorý môže byť kombinovaný spojením Lisabon/Terceira/Lisabon. Ak je v letovom poriadku poskytnutom leteckým(-i) dopravcom(-ami) plánovaný viac ako jeden let za deň, lety sa musia uskutočniť v čase medzi 6.30 miestneho času v mieste odletu a 00.30 miestneho času v mieste príletu, pričom minimálne jeden let za deň sa musí uskutočniť v čase medzi 8.00 a 21.00 a minimálne tri dni v týždni sa jeden z týchto letov musí uskutočniť do 14.00. Ak je v letovom poriadku poskytnutom leteckým(-i) dopravcom(-ami) na trasách Funchal/Ponta Delgada/Funchal, Lisabon/Santa Maria/Lisabon a Lisabon/Pico/Lisabon plánovaný viac ako jeden spiatočný let za týždeň, musia sa tieto lety uskutočniť v rôzne dni. Spiatočné lety na trasách Lisabon/Terceira/Lisabon, Lisabon/Horta/Lisabon a Porto/Ponta Delgada/Porto musia byť rovnomerne rozdelené na celý týždeň. Ak je celkový počet letov všetkých prevádzkovateľov na jednej trase spolu viac ako 6 (šesť) za týždeň, musí byť zaručený minimálne jeden let za deň. Tarify 1. Tarifná štruktúra musí zahŕňať: a) tarifu pre ekonomickú triedu bez obmedzení, druhy taríf, ktorých výška a podmienky sú prispôsobené rozličným trhovým segmentom (turizmus, obchodní cestujúci, všeobecný náklad, špecifické výrobky atď.); b) tarifu PEX vo výške 215 EUR pre spiatočné lety medzi Azorami a pevninou a tarifu PEX vo výške 158 EUR pre spiatočné lety medzi Azorami a Funchal; c) oproti plnej výške verejnej tarify pre ekonomickú triedu bez obmedzení tarifu zľavnenú o 33 %, na ktorú majú nárok cestujúci, ktorých pobyt v autonómnej oblasti Azory presiahol lehotu šiestich mesiacov na ostrovoch s priamym spojením na pevninu alebo na Funchal, ako aj miestni obyvatelia autonómnej oblasti Madeira; d) oproti plnej výške verejnej tarify pre ekonomickú triedu bez obmedzení tarifu zľavnenú o 40 %, na ktorú majú nárok študenti do 26 rokov (vrátane) alebo tí, ktorých miesto bydliska alebo vzdelávacia inštitúcia sú v autonómnej oblasti Azory a ktorí dochádzajú za štúdiom alebo žijú v inej časti štátneho územia; e) v dňoch, keď nie je žiadne priame spojenie na trase medzi Funchal/Ponta Delgada/Funchal, môžu študenti do 26 rokov (vrátane) cestujúci do alebo z autonómnej oblasti Azory cestovať cez Lisabon za predpokladu, že využívajú služby toho istého leteckého dopravcu na všetkých úsekoch cesty. Zvolený letový poriadok nesmie umožniť medzipristátie v Lisabone; f) maximálna výška nákladných taríf je uvedená v prílohe II. Každý letecký prepravca použije pre všetky trasy uvedené v oddiele 1 tú istú tarifnú štruktúru bez ohľadu na to, či je miestom odletu/príletu Lisabon alebo Porto, a uplatňuje ju nediskriminujúcim spôsobom; zľavy sa však môžu občas poskytnúť na lety z miesta na miesto. Tarify musia byť verejnosti prístupné na predajných miestach i pri odbavovacích priehradkách na letisku. 2. Pre miestnych obyvateľov a študentov budú po odčítaní zliav uvedených v bode 1 c) a d) platiť takéto tarify (netto): a) 179 EUR: spiatočné lety na pevninu pre cestujúcich s trvalým pobytom v autonómnej oblasti Azory; b) 156 EUR: spiatočné lety na trase Azory/Funchal pre cestujúcich s trvalým pobytom v autonómnej oblasti Azory a v autonómnej oblasti Madeira; c) 139 EUR: spiatočné lety medzi Azorami a pevninou pre študentov; 98 EUR spiatočné lety na trase Azory/Funchal pre študentov. Tarify uvedené v bode 1 b) a f) a v bode 2 a), b) a c) sa preskúmajú 1. apríla 2005, pričom východiskovým bodom bude miera inflácie za predchádzajúci rok, uverejnená v Grandes Opções do Plano. Výsledné tarify oznámi Portugalský štátny úrad civilného letectva leteckým dopravcom poskytujúcim služby na príslušných trasách do 28. februára 2005. 3. Podľa podmienok, ktoré budú právne stanovené, bude štát dotovať cestu miestnych obyvateľov a študentov za predpokladu, že sa uplatňujú kritériá a tarify uvedené v bodoch 1 a 2. V roku 2005 bude takáto dotácia predstavovať 87 EUR na jeden spiatočný let. Tarify pre cestujúcich a náklad, ktorých miestom odletu alebo príletu je jedno z letísk v autonómnej oblasti Azory bez priameho spojenia na pevninu alebo Funchal, musia zodpovedať tarifám stanoveným vyššie. Pasažieri cestujúci medzi pevninou a autonómnou oblasťou Azory a medzi autonómnymi oblasťami budú mať nárok na dva poukazy na letenku, z ktorých jeden platí na cestu tam, druhý na cestu späť. Pasažieri cestujúci v rámci autonómnej oblasti Azory budú mať nárok na: — dva poukazy na letenku (cestujúci bez trvalého pobytu) — tri poukazy na letenku (cestujúci s trvalým pobytom a študenti) — na uznanie dodatočného poukazu na letenku do Corva, vždy keď nepremáva denný spoj. V dňoch, keď z ostrova nie je priame spojenie na pevninu alebo na Funchal, cestujúci s trvalým pobytom a študenti môžu byť prepravení cez iné miesto. Pasažierom cestujúcim na ostrovy alebo z ostrovov bez priameho spojenia na pevninu alebo Funchal zaplatí štát náklady na dopravu, tak ako je stanovené v prílohách A a B k oznámeniu o uložení záväzkov služieb vo verejnom záujme č. 2002/C 115/02, uverejnenému v Úradnom vestníku Európskej únie 16. mája 2002. V prípade, že sa cestujúci s platnou letenkou bez oznámenia nedostaví, môže mu byť uložené penále vo výške, ktorá nesmie prekročiť 10 % príslušnej tarify pre ekonomickú triedu. Tieto záväzky služieb vo verejnom záujme sa budú uplatňovať bez toho, aby boli dotknuté dohody „interline“ o tarifách za služby do alebo z iných miest ako Lisabon, Porto a Funchal s ostatnými leteckými dopravcami. Leteckí dopravcovia môžu kombinovať letecké služby a použiť rovnaké čísla letu za predpokladu, že to povolil portugalský štátny úrad civilného letectva. Predaj leteniek Pri predaji leteniek sa musí používať minimálne jeden počítačový rezervačný systém. Transfer Ak lety na uvedených trasách uskutočňujú rozliční leteckí dopravcovia, musia medzi sebou uzatvoriť dohody, ktoré umožnia miestnym obyvateľom a študentom cestujúcim na ktorékoľvek letisko alebo z neho v autonómnej oblasti Azory, aby mohli využívať služby rozličných leteckých dopravcov na rôznych úsekoch cesty. Náklad a poštová služba V rámci jedného letu musí byť možné prepraviť minimálne dve tony nákladu vrátane pošty, pričom kapacita, ktorú letecký dopravca ponúka, musí byť rovnomerne rozdelená na celý týždeň, s nasledujúcimi minimálnymi hodnotami: — 30 ton za deň na trase Lisabon/Ponta Delgada/Lisabon, — 25 ton v dňoch, keď sa na trase Lisabon/Terceira/Lisabon uskutočňuje minimálny počet letov, — kapacita prepravy nákladu a pošty každého letu sa bude posudzovať na základe tohto vzorca: K = H – (0,75 x S x 97) Legenda: K – kapacita prepravy nákladu a pošty jedného letu v kilogramoch; H – celková hmotnosť cestujúcich, batožiny, nákladu a pošty v kilogramoch, ktorú možno prevážať v jednom lietadle v danom sektore (povolená úžitková hmotnosť), rovná sa rozdielu medzi maximálnou povolenou vzletovou hmotnosťou a prevádzkovou hmotnosťou (lietadlo, posádka, pohonné látky, zásobovanie a iné prevádzkové položky); S – počet sedadiel v lietadle; 0,75 – koeficient pri obsadení letu na 75 %; 97 – zodpovedá štandardnej hmotnosti dospelého pasažiera a jeho batožiny (84 kg + 13 kg) podľa JAR-OPS 1 620